Rijeka, 20. studenog 2019.g.

**NAJAVA DOGAĐANJA I POZIV ZA MEDIJE**

**PREDSTAVLJANJE PRVOG BROJA FANZINA *BALKONSKE NOVINE*, APLIKACIJE URBAN AR I**

**MINI ZELENE KNJIŽNICE SUSJEDSTVA ŠKURINJE EPK**

**U četvrtak, 21. studenog** 2019.g. **u 18 sati** **u prostoru Mjesnog odbora Škurinje** (Save Jugo Bujkove 44, Rijeka) **održat će se predstavljanje prvog broja fanzina *Balkonske novine*, aplikacije Urban AR te mini zelene knjižnice, jednog od 27 susjedstava Europske prijestolnice kulture - susjedstva Škurinje, čije aktivnosti provodi Udruga za urbanu regeneraciju Kuraž.**

Na događanju će biti predstavljen **prvi broj gerilskog uličnog kvartovskog fanzina**, nastalog pod geslom ***Balkonske novine***.

Fanzin je tiskan risografskom tehnikom te predstavlja inovativan iskorak u mikrolokalno kvartovsko novinarstvo. Na predstavljanju će se moći saznati sve o načinu uključivanja, sljedećim brojevima fanzina, otvorenoj formi i kreativnim mogućnostima.

Također, bit će predstavljena i **aplikacija kvARt odnosno njena engleska varijanta Urban AR**.

Riječ je o prototipu jednostavnog mobilnog alata baziranog na mogućnostima tehnologije proširene stvarnosti, uz pomoć koje svatko s odgovarajućim mobitelom može jednostavno vizualizirati različite komunalne i urbanističke ideje za uređenje naselja i svakodnevnog ambijenta. Aplikaciju će biti moguće preuzeti u Google Play Storeu, a priprema se i iOS varijanta.

Usto, bit će predstavljen i **početni fond lokalne male knjižnice**, koja će biti fokusirana na tzv. zelene teme, teme održivog razvoja, urbanizma i sl. Predstavit će se ujedno i koncept malih lokalnih portunskih knjižnica koje svatko može samostalno organizirati u svom portunu.

Ove projekte kroz javne potrebe u kulturi i javne potrebe u tehničkoj kulturi podržala je Primorsko-goranska županija, a aktivnosti su dio programa susjedstva Škurinje, jednog od 27 susjedstava Rijeke 2020 – Europske prijestolnice kulture.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave događanja i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42